b'\n_START_ARTICLE_\nKaisa Broner-Bauer\n_START_PARAGRAPH_\nKaisa Broner (Broner-Bauer, o.s. Haataja) on suomalainen arkkitehti ja arkkitehtuurin professori emerita. H\xc3\xa4n on toiminut Oulun yliopiston professorina vuosina 1986\xe2\x80\x932010 ja on ty\xc3\xb6skennellyt my\xc3\xb6s Ranskassa, Yhdysvalloissa sek\xc3\xa4 Japanissa. Kaisa Broner on perehtynyt arkkitehtuurin kulttuuri-identiteetti\xc3\xa4 ja rakennusperinn\xc3\xb6n kulttuuriarvoja koskeviin kysymyksiin kuten my\xc3\xb6s urbaaniin arkkitehtuuriin, kaupunkien muutosprosesseihin ja kaupunkisuojelumenetelmiin, joita kysymyksi\xc3\xa4 h\xc3\xa4n on k\xc3\xa4sitellyt monissa julkaisuissaan, muun muassa New York face \xc3\xa0 son patrimoine. Le secteur historique de SoHo (Bruxelles, 1986). Broner on kirjoittanut lukuisia arkkitehtuuria ja arkkitehtuurin teoriaa sek\xc3\xa4 arkkitehtuurin historiaa k\xc3\xa4sittelevi\xc3\xa4 artikkeleita suomalaisiin ja kansainv\xc3\xa4lisiin julkaisuihin. H\xc3\xa4n asuu ja toimii nykyisin Helsingiss\xc3\xa4.'